Regionsudvalgets udtalelse om "De offentlige kreditinstitutters betydning for en afbalanceret udvikling i Europas regioner, byer og kommuner"

(2001/C 148/04)

REGIONSUDVALGET har -

under henvisning til Kommissionens rapport til Rådet om tjenesteydelser af almen økonomisk interesse i banksektoren (vedtaget den 17. juni 1998),

under henvisning til EF-traktatens artikel 2, 5, 16, 86, 87, 158 og 295 (udgaven fra 2. oktober 1997),

under henvisning til protokol (19) om den økonomiske og sociale samhørighed og protokol (21) om anvendelse af nærhedsprincippet og proportionalitetsprincippet,

under henvisning til erklæring nr. 37 i Amsterdam-traktaten fra 1997 om offentlige kreditinstitutter i Tyskland samt Østrigs og Luxembourgs erklæring om kreditinstitutter (nr. 1) fremsat på regeringskonferencen i Amsterdam i 1997,

under henvisning til meddelelse fra Kommissionen om forsyningspligtydelser i Europa (KOM(2000) 580 endelig),

under henvisning til Forbrugerudvalgets principerklæring om begrebet universaltjeneste i forbindelse med forsyningspligtydelser (vedtaget den 6. december 1999),

under henvisning til Regionsudvalgets udtalelse af 13.-14. maj 1998 om "Forslag til Rådets afgørelse om finansielle støtteforanstaltninger for innovative og jobskabende små og mellemstore virksomheder (SMV) - Vækst- og beskæftigelsesinitiativet" (CdR 46/98 fin(1)),

under henvisning til Regionsudvalgets udtalelse af 2.-3. juni 1999 om "Rapport fra taskforcen for forenkling af erhvervsklimaet (BEST)", og om Kommissionens meddelelse "Fremme af iværksætterånden og konkurrenceevnen - Kommissionens reaktion på rapporten fra taskforcen for forenkling af erhvervsklimaet (BEST) og anbefalingerne heri" (CdR 387/99 fin)(2),

under henvisning til Regionsudvalgets udtalelse af 17.-18. november 1999 om Kommissionens meddelelse til Rådet, Europa-Parlamentet, Det Økonomiske og Sociale Udvalg og Regionsudvalget "Europæisk erhvervslivs konkurrenceevne i den globale økonomi - Forslag til styrkelse af erhvervslivets konkurrenceevne" (CdR 134/99 fin)(3),

under henvisning til Regionsudvalgets udtalelse af 17.-18. november 1999 om "Forslag til retningslinjer for medlemsstaternes beskæftigelsespolitik i 2000" (CdR 360/99 fin)(4),

under henvisning til Regionsudvalgets udtalelse af 10.-11. marts 1999 "For en ny subsidiaritetskultur! En appel fra Regionsudvalget" (CdR 302/98 fin)(5),

under henvisning til præsidiets beslutning af 11. april 2000 om i henhold til EF-traktatens artikel 265, stk. 5, at henvise det forberedende arbejde til Underudvalg 1 "Regionalpolitik, Strukturfondene, Økonomisk og Social Samhørighed, Grænseoverskridende og Interregionalt Samarbejde" med bidrag fra Underudvalg 6 "Beskæftigelse, Økonomisk Politik, Det Indre Marked, Industri, SMV",

under henvisning til Underudvalg 6's forslag til supplerende udtalelse (CdR 53/2000 rev. 1) [vedtaget den 30. Juni 2000, Ordfører: Ruth Coleman (UK, ELDR)],

under henvisning til Underudvalg 1's forslag til udtalelse (CdR 180/2000 rev. 1) [vedtaget den 14. september 2000, ordfører: Loke Mernizka (D, PSE)],

og ud fra følgende betragtninger:

I forbindelse med globaliseringen kommer de lokale og regionale myndigheder til at spille en stadig vigtigere rolle i vækst-, beskæftigelses- og etableringspolitikken;

bevarelse af mangfoldigheden i Europa er i lyset af subsidiaritetsprincippet (artikel 5, stk. 2) et vigtigt mål for alle fællesskabspolitikker;

decentrale strukturer konkretiserer ideen om et regionernes Europa og subsidiaritetsprincippet;

tjenesteydelser af almen økonomisk interesse er uundværlige for erhvervslivet og samfundet, indtager i henhold til artikel 16 en vigtig plads i Unionens fælles værdinormer og spiller en betydningsfuld rolle i forbindelse med fremme af social og territorial samhørighed;

medlemsstaterne har alene kompetencen til at henføre tjenesteydelser af almen økonomisk interesse til forsyningspligten;

i overensstemmelse med EU's generelle udviklingsmålsætninger skal man med alle rimelige midler styrke den sociale og økonomiske samhørighed (EF-traktatens artikel 2) og støtte de mindst begunstigede områder og landdistrikter (EF-traktatens artikel 158) for på den måde at bidrage til en positiv udvikling i alle regioner i Fællesskabet;

i den sammenhæng indtager sikring og videreudvikling af infrastruktur en fremtrædende plads;

finansielle tjenesteydelser (navnlig at enhver borger skal kunne åbne en bankkonto) spiller en stadig vigtigere rolle for forbrugernes engagement i det økonomiske liv;

forsyningspligtsydelser af almen interesse må tilvejebringes og adgangen til sådanne basisydelser af høj kvalitet må sikres for alle befolkningsgrupper;

der er ikke altid garanti for, at markedet vil levere sådanne basisydelser af egen drift;

det er nødvendigt med nationale foranstaltninger, der kan sikre levering af tjenesteydelser af almen interesse og forhindre social eller økonomisk isolering af bestemte befolkningsgrupper, især de svageste;

forbrugerbeskyttelse skal være et uomgængeligt grundprincip for EU's aktioner for virkeliggørelsen af et borgernes Europa;

leveringen af finansielle tjenesteydelser på lokalt og regionalt plan til alle befolkningsgrupper, ikke mindst til lokale og regionale forvaltninger og til små og mellemstore virksomheder, er livsnødvendig og må også garanteres fremover;

mangfoldighed og reel konkurrence i banksektoren - sameksistens mellem offentlige kreditinstitutter, kooperative og private banker - er garant for et forbrugervenligt og stabilt finansielt system;

virksomhedsmålsætningen for offentlige kreditinstitutter er ikke i første række profitmaksimering, men varetagelse af almennyttige opgaver;

de offentlige kreditinstitutter støtter de nationale, regionale og kommunale forvaltninger i forbindelse med strukturomlægninger og aktiv etableringsfremme;

især de offentlige kreditinstitutter skal sikre leveringen af finansielle tjenesteydelser i EU's perifere og ultraperifere egne og regioner;

offentlige virksomheder og virksomheder, som besidder særlige eller eksklusive rettigheder i henhold til EF-traktatens artikel 86, stk. 1, eller som har fået overdraget at udføre tjenesteydelser af almindelig økonomisk interesse i henhold til artikel 86, stk. 2, yder et betydningsfuldt bidrag til fremme af den sociale samhørighed og til en afbalanceret udvikling i Europas regioner -

på plenarforsamlingen den 14.-15. februar 2001, mødet den 14. februar 2001, vedtaget følgende udtalelse.

Regionsudvalget

1. betoner, at velstående og ligestillede regioner er af afgørende betydning for mere vækst, beskæftigelse og social retfærdighed i Den Europæiske Union;

2. fremhæver, at et stabilt og velfungerende banksystem er af særlig stor betydning for en afbalanceret og sund udvikling i regioner, byer og kommuner;

3. konstaterer, at man af hensyn til forbrugerbeskyttelsen og tjenesteydelser af almen økonomisk interesse skal give højest prioritet til levering af finansprodukter og finansielle tjenesteydelser af høj kvalitet på fordelagtige vilkår til alle befolkningsgrupper i alle egne af EU;

4. understreger princippet om markedsgennemsigtighed og forbrugernes ret til korrekt, effektiv og tilstrækkelig information om transaktionsvilkårene og de finansielle tjenesteydelsers og goders karakter;

5. understreger, at leveringen af finansielle tjenesteydelser er afgørende for borgernes deltagelse i det økonomiske liv, hvorfor medlemsstaterne i overensstemmelse med forbrugerudvalgets forslag skal sikre adgang til tjenesteydelser af almen økonomisk interesse på gunstige vilkår for alle befolkningsgrupper i alle egne af EU (princippet om ligeberettiget adgang);

6. erkender, at et kreditsystem, der fortrinsvis er rettet mod profit, kan føre til, at såvel byer, kommuner, regioner og befolkningsgrupper med lav indkomst som små og mellemstore virksomheder, navnlig i struktursvage områder, får begrænset adgang til finansielle tjenesteydelser;

7. går ind for offentlige foranstaltninger til forbedring af de små og mellemstore virksomheders adgang til finansiering via banker eller andre finansieringsinstitutter for at opveje disse virksomheders ugunstige stilling på det finansielle marked;

8. mener, at en sådan udvikling strider mod det fælles vel og EF-traktatens krav om en afbalanceret udvikling;

9. opfordrer Kommissionen til at udarbejde en udførlig rapport om situationen for de finansielle tjenesteydelser på lokalt og regionalt niveau såvel i de nuværende medlemsstater som i ansøgerlandene med særlig vægt på de lokale og regionale myndigheder, de små og mellemstore virksomheder, forbrugerne og de nye finansielle tjenesteydelsers effekt og muligheder;

10. understreger, at en tilstrækkelig levering af finansielle tjenesteydelser især i perifere, ultraperifere eller tyndtbefolkede egne, i regioner eller byområder med lavt velstandsniveau samt i struktursvage regioner ofte kun kan sikres gennem offentlig støtte eller særlige initiativer;

11. mener, at EF-traktaten fortsat skal give mulighed for offentlige foranstaltninger med henblik på sikringen af levering af finansielle tjenesteydelser i alle egne af EU, når der er problemer på markedet;

12. mener ikke, at de offentlige indgreb til imødegåelse af en sådan udvikling skal tage form af intensiv regulering af den private banksektor;

13. understreger, at en sund konkurrence må opretholdes på det indre marked, til gavn for forbrugerne, og at der fra politisk hold må gøres en indsats for at styrke forbrugernes tillid;

14. slår i den forbindelse til lyd for at bekæmpe negative tendenser i banksektoren gennem mangfoldighed i Europa;

15. er desuden tilhænger af et bredt sammensat erhvervsliv, hvor private og offentlige kreditinstitutter under forskellige retsformer og med forskellige målsætninger eksisterer side om side og konkurrerer på lige vilkår på et frit marked, eftersom mangfoldighed skaber en sund konkurrence inden for levering af finansielle tjenesteydelser, og understreger, at det er nødvendigt at styrke forbrugernes tillid, for at disse virksomheder kan klare sig;

16. betoner, at offentlige tilskud skal forblive undtagelsen, og aldrig må kvæle den sunde konkurrence, som er til borgernes fordel, og støtter derfor forslaget om at reducere statsstøtten i Kommissionens 29. rapport om statsstøtte, men indrømmer dog samtidig, at Kommissionen må udvise fleksibilitet over for denne form for støtte, som kan være berettiget ud fra et økonomisk og/eller socialt synspunkt;

17. understreger, at der kan gives statsstøtte til at sikre leveringen af universalydelser, men at denne ikke indirekte må begunstige andre kommercielle aktiviteter;

18. konstaterer, at staten i flere europæiske lande har overdraget offentlige kreditinstitutter vigtige dele af leveringen af tjenesteydelser af almen økonomisk interesse i forbindelse med støtte og fremme af SMV'er, forbrugere og regioner, byer og kommuner i Europa;

19. mener, at det offentlige ansvar for tjenesteydelser af almen økonomisk interesse især bør kunne varetages af opgaveorienterede kreditinstitutter, herunder navnlig offentlige kreditinstitutter;

20. konstaterer, at offentlige kreditinstitutter bidrager væsentligt til sikring og levering af finansielle tjenesteydelser til lokale og regionale myndigheder og alle befolkningsgrupper i samtlige regioner;

21. anerkender, at offentlige kreditinstitutter i kraft af deres almennyttige orientering og regionale forankring yder et vigtigt bidrag til en afbalanceret udvikling i regionerne, til fremme af små og mellemstore virksomheder og vigtige samfundsområder samt til forbedring af borgernes livskvalitet;

22. glæder sig over eksistensen af sådanne kreditinstitutter, da de varetager vigtige funktioner med hensyn til forbrugerbeskyttelse og regionaludvikling og således generelt medvirker til større accept af den europæiske integration.

Bruxelles, den 14. februar 2001.

Jos Chabert

Formand for

Regionsudvalget

(1) EFT C 251 af 10.8.1998, s. 41.

(2) EFT C 293 af 13.10.1999, s. 48.

(3) EFT C 57 af 29.2.2000, s. 23.

(4) EFT C 57 af 29.2.2000, s. 17.

(5) EFT C 198 af 14.7.1999, s. 73.